भारतीय रेल खानपान एवं पर्यटन निगम (आईआरसीटीसी) की ओर से रेल यात्रियों के लिए आईआरसीटीसी ने अपनी वेबसाइट के अलावा विंडोज़ फोन और विंडोज़ 8 के लिए नया ऐप शुरू किया है, जिसके जरिये ई-टिकटिंग की सुविधा का फायदा उठाया जा सकता है. आईआरसीटीसी ने यह नया ऐप माइक्रोसॉफ्ट के साथ मिलकर बनाया है. कहा जा रहा है कि इस ऐप से ई-टिकटिंग तक यूजर की पहुंच और अधिक होगी. इस ऐप के जरिये यूजर ट्रेनों का पूरा ब्योरा, ट्रेन रूट मैप, ऑनलाइन कैंस्लिशन और प्रीवियस हिस्ट्री जैसे ऑप्शंस एक क्लिक से पा सकेंगे. इसके लॉन्च के बाद आईआरसीटीसी के सीएमडी राकेश टंडन ने कहा कि इस ऐप के जरिये हम बुकिंग का एक और विकल्प लोगों को मुहैया करा रहे हैं. इससे यात्रियों को ई-टिकट बुक कराने में ज्यादा सहूलियत होगी. वैसे यह ऐप विंडोज़ डिवाइसेज़ के लिए ही है. यानी विंडोज फोन, विंडोज 8 डेस्कटॉप, टैबलट के लिए तो काम का है ही साथ ही विंडोज़ 8 इस्तेमाल करने वाले लैपटॉप/डेस्कटॉप यूजर्स अपनी जरूरत के अनुसार विंडोज़ फोन स्टोर और विंडोज़ स्टोर से यह ऐप्लिकेशन डाउनलोड कर सकते हैं. हालांकि रेलवे के वर्तमान गाइडलाइन्स के मुताबिक, यह सुविधा सुबह 8 बजे से दोपहर 12 बजे तक और रात 11:30 से 12:30 तक काम नहीं करेगी.